Heliaja

Heliaja (sen. gr. Ἡλιαία), heliėja – Solono VI a. pr. m. e. įkurtas senovės Atėnų prisiekusiųjų teismas. Susidėjo iš visateisių piliečių vyrų, kuriems turėjo būti suėję bent 30 metų. Narių (juos rinkdavo burtų keliu) būta maždaug 6000. Per metus heliaja rinkdavosi apytikriai 200 dienų. Pirma teismas posėdžiaudavo lauke netoliese agoros, paskui pastate (teismo vieta taip pat vadinta heliaja). Veikiausiai heliaja pirma buvo vienas teismas, o paskui susiformavo keletas paskirų teismų, vadinamų dikasterijais. Nors neretai dikasterijų sudarydavo 501 narys, jų skaičius įvairavo. Tie, kurių netenkino pareigūnų ištarmės, galėjo jas apskųsti heliajai kaip apeliaciniam teismui. Įgaliojimų terminui pasibaigus, pareigūnai turėjo atsiskaityti heliajai. Maždaug 500–323 m. pr. m. e., t. y. klasikiniu periodu, politinė heliajos svarba išaugo. Atsirado galimybė heliajai apskųsti eklesijos (tautos susirinkimo) nutarimus, kurie kirtosi su įstatymais. Šaltiniai